**Smernica č. 28/2023**

**o merateľných ukazovateľoch** **zmlúv o poskytnutí dotácie verejným vysokým školám**

Gestorský útvar: Odbor stratégií a koncepcií vedy, výskumu a vysokých škôl / Oddelenie výkonnostných zmlúv vysokých škôl, tel.: 02/59374250 ev. č.:2023/13416:1-D9113

Minister školstva, vedy, výskumu a športu (ďalej len „minister“) podľa čl. 12 ods. 2 písm. f) druhého bodu Organizačného poriadku Ministerstva školstva, vedy, výskumu a športu Slovenskej republiky v súlade § 89 ods. 3 písm. d) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) vydáva túto smernicu:

# Čl. 1 Úvodné ustanovenie

Táto smernica upravuje merateľné ukazovatele na účel napĺňania poslania verejnej vysokej školy (ďalej len „škola“) podľa § 89 ods. 3 písm. d) zákona a postup pri ich zapracovaní do zmluvy o poskytnutí dotácie verejnej vysokej škole (ďalej len „výkonnostná zmluva“).

# Čl. 2 Merateľné ukazovatele

1. Merateľné ukazovatele sú uvedené v prílohe č. 1.
2. Merateľné ukazovatele sú zostavené podľa tematických okruhov uvedených v dlhodobom zámere Ministerstva školstva, vedy, výskumu a športu Slovenskej republiky vo vzdelávacej, výskumnej, vývojovej, umeleckej a ďalšej tvorivej činnosti pre oblasť vysokých škôl na roky 2023 – 2028.
3. Merateľné ukazovatele sa členia na základné merateľné ukazovatele a voliteľné merateľné ukazovatele.
4. Merateľný ukazovateľ môže mať všeobecný cieľ, ktorého plnenie má hodnotu pre štandardnú úroveň a hodnotu pre nadštandardnú úroveň.
5. Vo výkonnostnej zmluve sa uvádzajú
   1. všetky základné merateľné ukazovatele a
   2. šesť voliteľných merateľných ukazovateľov podľa výberu príslušnej školy.
6. Ak z dôvodu uvedeného v časti 6 prílohy č. 1 nie je možné vo výkonnostnej zmluve uviesť základný merateľný ukazovateľ „inklúzia“ alebo „počet profesijne orientovaných bakalárskych programov“, namiesto nich sa rozšíri počet voliteľných ukazovateľov.

# Čl. 3 Zapracovanie merateľných ukazovateľov do výkonnostných zmlúv

1. Organizačný útvar ministerstva, v ktorého pôsobnosti je plánovanie a monitorovanie cieľov a merateľných ukazovateľov v oblasti vysokého školstva (ďalej len „príslušný útvar“) pripraví návrh výkonnostnej zmluvy pre každú školu samostatne a prerokuje ho s príslušnou školou.
2. Príslušný útvar v návrhu výkonnostnej zmluvy pre každú školu uvedie hodnoty merateľných ukazovateľov, ktorých dosiahnutie sa považuje za splnenie merateľného ukazovateľa podľa princípov uvedených v prílohe č. 2.
3. Príslušný útvar v návrhu výkonnostnej zmluvy uvedie
   1. objem finančných prostriedkov, ktoré škola získa za splnenie príslušného merateľného ukazovateľa, a
   2. finančné korekcie, ak škola príslušný merateľný ukazovateľ nesplní alebo ak ho splní len čiastočne.

# Čl. 4 Prechodné ustanovenie

Pri príprave výkonnostnej zmluvy na rok 2024 môže verejná vysoká škola spĺňať voliteľné merateľné ukazovatele na nadštandardnej úrovni vo vzťahu k najviac jednému voliteľnému merateľnému ukazovateľu.

# Čl. 5 Účinnosť

Táto smernica nadobúda účinnosť 1. októbra 2023.

**Mgr. Daniel Bútora**

**minister**

## Zoznam príloh

Prílohy:

1. Zoznam merateľných ukazovateľov na obdobie 2024-2026
2. Matematické princípy, použité pri stanovení cieľov merateľných ukazovateľov

## Obsah

Smernica č. 28/2023 o merateľných ukazovateľoch výkonnostných zmlúv verejných vysokých škôl na obdobie 2024-2026

[Čl. 1 Úvodné ustanovenie 1](#_Toc144971444)

[Čl. 2 Merateľné ukazovatele 1](#_Toc144971445)

[Čl. 3 Zapracovanie merateľných ukazovateľov do výkonnostných zmlúv 2](#_Toc144971446)

[Čl. 4 Prechodné ustanovenie 2](#_Toc144971447)

[Čl. 5 Účinnosť 2](#_Toc144971448)

[Zoznam príloh 3](#_Toc144971449)

[Obsah 4](#_Toc144971450)